CELEX: 32018R0289
Language: sl
Date: 2018-02-26 00:00:00
Title: Uredba Komisije (EU) 2018/289 z dne 26. februarja 2018 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede Mednarodnega standarda računovodskega poročanja (MSRP) 2 Plačilo z delnicami (Besedilo velja za EGP. )

27.2.2018   
            
            
               SL
            
            
               Uradni list Evropske unije
            
            
               L 55/21
            
         UREDBA KOMISIJE (EU) 2018/289
   z dne 26. februarja 2018
   o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede Mednarodnega standarda računovodskega poročanja (MSRP) 2 Plačilo z delnicami
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (1) in zlasti člena 3(1) Uredbe,
   ob upoštevanju naslednjega:
   
               (1)
            
            
               Z Uredbo Komisije (ES) št. 1126/2008 (2) so bili sprejeti nekateri mednarodni standardi in pojasnila, ki so obstajali 15. oktobra 2008.
            
         
               (2)
            
            
               Upravni odbor za mednarodne računovodske standarde (UOMRS) je 20. junija 2016 izdal spremembe Mednarodnega standarda računovodskega poročanja (MSRP) 2 Plačilo z delnicami. Namen sprememb je pojasniti, kako morajo podjetja uporabljati standard v nekaterih posebnih primerih.
            
         
               (3)
            
            
               Komisija po posvetovanju z Evropsko svetovalno skupino za računovodsko poročanje ugotavlja, da spremembe MSRP 2 izpolnjujejo merila za sprejetje, določena v členu 3(2) Uredbe (ES) št. 1606/2002.
            
         
               (4)
            
            
               Uredbo (ES) št. 1126/2008 bi bilo zato treba ustrezno spremeniti.
            
         
               (5)
            
            
               UOMRS je določil, da začnejo spremembe MSRP 2 veljati s 1. januarjem 2018.
            
         
               (6)
            
            
               Ukrepi, predvideni s to uredbo, so skladni z mnenjem Računovodskega regulativnega odbora –
            
         SPREJELA NASLEDNJO UREDBO:
   Člen 1
   V Prilogi k Uredbi (ES) št. 1126/2008 se Mednarodni standard računovodskega poročanja (MSRP) 2 Plačilo z delnicami spremeni, kot je določeno v Prilogi k tej uredbi.
   Člen 2
   Podjetja začnejo uporabljati spremembe iz člena 1 najpozneje z začetkom prvega poslovnega leta, ki se začne 1. januarja 2018 ali po tem datumu.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 26. februarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 243, 11.9.2002, str. 1.
   
      (2)  Uredba Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta (UL L 320, 29.11.2008, str. 1).
   
      PRILOGA
      
         Razvrščanje in merjenje plačilnih transakcij z delnicami
      
      
         spremembe MSRP 2
      
      
         Spremembe MSRP 2 Plačilo z delnicami
         
      
      Spremenijo se 19., 30.–31., 33., 52. in 63. člen in dodajo 33.A-33.H, 59.A–59.B člen in 63.D člen. Dodata se naslova pred 33.A in 33.E členom. 32. in 34. člen nista spremenjena, vendar sta vključena zaradi lažjega sklicevanja.
      
         OBRAVNAVA ODMERNIH POGOJEV
      
      
               
                  19
               
               
                  Podelitev kapitalskih instrumentov je lahko pogojena z izpolnitvijo določenih odmernih pogojev. Na primer, podelitev delnic ali delniških opcij zaposlencu je ponavadi pogojena z določeno dobo, v kateri mora zaposlenec ostati zaposlen v podjetju. Lahko je postavljen pogoj uspešnosti, ki mora biti izpolnjen, kot na primer doseganje določene rasti dobička ali določen dvig cene delnice podjetja. Odmerni pogoji, razen tržnih okoliščin, se ne upoštevajo, ko se ocenjuje poštena vrednost delnic ali delniških opcij na datum merjenja. Vendar pa se odmerni pogoji, razen tržnih okoliščin, upoštevajo tako, da se prilagodi število kapitalskih instrumentov, ki so vključeni v merjenje zneska transakcije, tako da je končni pripoznani znesek za blago oz. storitve, prejet kot plačilo za dane kapitalske instrumente, določen na podlagi števila odmerjenih kapitalskih instrumentov. Torej, gledano kumulativno, znesek za prejeto blago ali storitve se ne pripozna, če dani kapitalski instrumenti niso odmerjeni, ker ne izpolnjujejo odmernih pogojev, razen tržnih okoliščin, tj. nasprotna stranka ne zaključi določenega obdobja službovanja ali ni izpolnjen pogoj uspešnosti, kot je določeno v zahtevah iz 21. člena.
                  …
               
            
         Z DENARJEM PORAVNANE PLAČILNE TRANSAKCIJE Z DELNICAMI
      
      
               
                  
                     30
                  
               
               
                  Ko gre za z denarjem poravnane plačilne transakcije z delnicami mora podjetje oceniti pridobljeno blago oz. storitve in nastalo obveznost na osnovi poštene vrednosti obveznosti, ob upoštevanju zahtev iz 31.–33.D člena. Dokler ni obveznost poravnana, mora podjetje ponovno meriti pošteno vrednost obveznosti ob koncu vsakega poročevalskega obdobja ter na datum poravnave, pri čemer se kakršno koli spremembo poštene vrednosti pripozna v poslovnem izidu za obdobje.
               
            
               
                  31
               
               
                  Na primer, podjetje lahko podeli zaposlencem pravice do povečane vrednosti delnice kot del njihove plače, pri čemer so zaposlenci upravičeni do prihodnjega denarnega plačila (namesto kapitalskega instrumenta) na podlagi povečanega tečaja delnice podjetja od določene meje v določenem obdobju. Podjetje tudi lahko podeli zaposlencem pravico do prejetja denarnega plačila v prihodnosti s tem, da jim podeli pravico do delnic (vključno z delnicami, ki so namenjene izdaji na osnovi uveljavitve delniških opcij), ki so odkupljive, na podlagi obveze (t.j. ob prekinitvi delovnega razmerja) ali zaposlenčeve izbire. Te ureditve so primeri z denarjem poravnanih plačilnih transakcij z delnicami. Pravice do povečane vrednosti delnice se uporabljajo za ponazoritev nekaterih zahtev iz 32.–33.D člena, vendar pa se zahteve iz teh členov uporabljajo za vse z denarjem poravnane plačilne transakcije z delnicami.
               
            
               
                  32
               
               
                  Podjetje mora pripoznati prejete storitve in obveznost za plačilo teh storitev, ko jih zaposlenec opravi. Na primer, nekatere pravice do povečane vrednosti delnice se takoj odmerijo, zato se od zaposlencev ne zahteva, da zaključijo določeno obdobje službovanja preden postanejo upravičeni do denarnega plačila. V primeru pomanjkanja nasprotnih dokazov mora podjetje predpostaviti, da so storitve, ki so jih opravili zaposlenci v zameno za pravice do povečane vrednosti delnice, bile prejete. Podjetje mora torej takoj pripoznati prejete storitve in obveznosti plačila zanje. Če se pravice do povečane vrednosti delnice odmerijo šele, ko zaposlenci zaključijo določeno obdobje službovanja, mora podjetje pripoznati prejete storitve in obveznosti plačila zanje, ko zaposlenci v tem obdobju opravijo storitve.
               
            
               
                  33
               
               
                  Obveznost mora biti na začetku in nato ob koncu vsakega poročevalskega obdobja, dokler ni poravnana, merjena po pošteni vrednosti pravic do povečane vrednosti delnice, pri čemer se uporabi model določanja vrednosti opcij, ob upoštevanju pogojev, na osnovi katerih so bile pravice do povečane vrednosti delnice podeljene, in v kolikšni meri so zaposlenci opravili storitve do trenutka merjenja – ob upoštevanju zahtev iz 33.A–33.D člena. Podjetje lahko spremeni pogoje, pod katerimi je bilo odobreno plačilo z delnicami. Napotki za spremembo plačilne transakcije z delnicami, ki spremeni njeno razvrstitev iz poravnane z denarjem v poravnano z lastniškim kapitalom, so v B44.A–B44.C členu v Dodatku B.
               
            
         OBRAVNAVA ODMERNIH POGOJEV IN POGOJEV, RAZLIČNIH OD ODMERNIH POGOJEV
      
      
               
                  33A
               
               
                  Z denarjem poravnana plačilna transakcija z delnicami je lahko pogojena z izpolnitvijo določenih odmernih pogojev. Lahko je postavljen pogoj uspešnosti, ki mora biti izpolnjen, kot na primer doseganje določene rasti dobička ali določen dvig cene delnice podjetja. Odmerni pogoji, razen tržnih okoliščin, se ne upoštevajo pri oceni poštene vrednosti z denarjem poravnane plačilne transakcije z delnicami na datum merjenja. Namesto tega se odmerni pogoji, razen tržnih okoliščin, upoštevajo tako, da se prilagodi število nagrad, vključenih v merjenje obveznosti, ki izhaja iz transakcije.
               
            
               
                  33B
               
               
                  Za izpolnitev zahtev iz 33.A člena mora podjetje pripoznati znesek za blago ali storitve, ki jih je prejelo med odmerno dobo. Ta znesek temelji na najboljši razpoložljivi oceni števila nagrad, za katere se pričakuje, da bodo odmerjene. Če je potrebno, mora podjetje spremeniti to oceno, če je iz kasnejših podatkov razvidno, da je število nagrad, za katere se pričakuje da bodo odmerjene, drugačno od prejšnjih ocen. Na datum odmere mora podjetje spremeniti oceno tako, da je enaka številu na koncu odmerjenih nagrad.
               
            
               
                  33C
               
               
                  Ko se ocenjuje poštena vrednost z denarjem poravnane podeljene plačilne transakcije z delnicami in ko se ponovno meri poštena vrednost ob koncu vsakega poročevalskega obdobja in na datum poravnave, se morajo upoštevati tržne okoliščine, kot je na primer ciljna cena delnice, s katero je pogojena odmera (ali izpolnljivost), in pogoji, drugi kot odmerni.
               
            
               
                  33D
               
               
                  Zaradi uporabe 30.–33.C člena je skupni znesek, ki se za prejeto blago ali storitve na koncu pripozna kot plačilo za z denarjem poravnano plačilno transakcijo z delnicami, enak plačanemu denarnemu znesku.
               
            
         PLAČILNE TRANSAKCIJE Z DELNICAMI Z ELEMENTOM NETO PORAVNAVE ZA OBVEZNOSTI NA PODLAGI PRI VIRU ODTEGNJENEGA DAVKA
      
      
               
                  33E
               
               
                  Davčni zakoni ali predpisi lahko določajo, da mora podjetje zadržati znesek za davčno obveznost zaposlenca, povezano s plačilno transakcijo z delnicami, in ta znesek, običajno v denarju, v imenu zaposlenca prenesti na davčni organ. Za izpolnitev te obveznosti lahko pogoji dogovora o plačilu z delnicami dovoljujejo ali zahtevajo, da podjetje zadrži število kapitalskih instrumentov, enakovrednih denarni vrednosti davčne obveznosti zaposlenca na podlagi skupnega števila kapitalskih instrumentov, ki bi bili sicer izdani zaposlencu ob uveljavitvi (ali odmeri) plačila z delnicami (tj. dogovor o plačilu z delnicami ima „element neto poravnave“).
               
            
               
                  33F
               
               
                  Transakcija, opisana v 33.E členu, se kot izjema od zahtev iz 34. člena v celoti razvrsti kot z lastniškim kapitalom poravnana plačilna transakcija z delnicami, če bi bila tako razvrščena tudi brez elementa neto poravnave.
               
            
               
                  33G
               
               
                  Podjetje za obračunavanje zadržanja delnic za financiranje plačila davčnemu organu v zvezi z davčnimi obveznostmi zaposlenca, povezanimi s plačilom z delnicami, uporabi 29. člen tega standarda. Zato se izvršeno plačilo obračuna kot odbitek od lastniškega kapitala za zadržane delnice, razen če plačilo presega pošteno vrednost na datum neto poravnave zadržanih lastniških instrumentov.
               
            
               
                  33H
               
               
                  Izjema iz 33.F člena se ne uporablja za:
                  
                              (a)
                           
                           
                              dogovor o plačilu z delnicami z elementom neto poravnave, za katerega davčni zakoni ali predpisi ne določajo, da mora podjetje zadržati znesek za davčno obveznost zaposlenca, povezano s tem plačilom z delnicami; ali
                           
                        
                              (b)
                           
                           
                              katere koli lastniške instrumente, ki jih podjetje zadrži nad višino davčne obveznosti zaposlenca, povezane s plačilom z delnicami (tj. podjetje je zadržalo znesek delnic, ki presega denarno vrednost davčne obveznosti zaposlenca). Tak presežek zadržanih delnic se obračuna kot z denarjem poravnana plačilna transakcija z delnicami, če se ta znesek zaposlencu izplača v denarju (ali z drugimi sredstvi).
                           
                        
            
               
                  
                     34
                  
               
               
                  Pri plačilnih transakcijah z delnicami, pri katerih določbe dogovora dopuščajo bodisi podjetju bodisi nasprotni stranki izbiro glede tega, ali podjetje poravna transakcijo z denarjem (ali drugim sredstvi) ali z izdajo kapitalskih instrumentov, mora podjetje obračunati takšno transakcijo ali sestavino le-te kot z denarjem poravnano plačilno transakcijo z delnicami, če in v obsegu, v katerem je podjetje dolžno poravnati obveznost z denarjem ali drugimi sredstvi, ali kot z lastniškim kapitalom poravnano plačilno transakcijo z delnicami, če taka obveznost ni nastala.
               
            
         RAZKRITJA
      
      …
      
               
                  52
               
               
                  Če v kakršnem koli primeru informacije, ki jih je treba razkriti v skladu s tem standardom, ne izpolnjujejo načel, opredeljenih v 44., 46. in 50. členu, podjetje razkrije dodatne informacije, ki so potrebne za izpolnitev teh načel. Na primer, če podjetje razvrsti vse plačilne transakcije z delnicami kot poravnane z lastniškim kapitalom v skladu s 33.F členom, mora razkriti oceno zneska, ki ga bo po pričakovanjih preneslo davčnemu organu za poravnavo davčne obveznosti zaposlenca, kadar je to potrebno, da uporabnike obvesti o učinkih prihodnjih denarnih tokov, povezanih z dogovorom o plačilu z delnicami.
               
            
         PREHODNE DOLOČBE
      
      …
      
               
                  59A
               
               
                  Podjetje uporablja spremembe 30.–31. člena, 33.–33.H člena in B44.A–B44.C člena, kot je določeno spodaj. Prejšnja obdobja se ne preračunajo.
                  
                              (a)
                           
                           
                              Spremembe v B44.A–B44.C člena se uporabljajo samo za spremembe, ki nastanejo na datum, ko podjetje prvič uporabi spremembe, ali po njem.
                           
                        
                              (b)
                           
                           
                              Spremembe 30.–31. člena in 33.–33.D člena se uporabljajo za plačilne transakcije z delnicami, ki na datum, ko podjetje prvič uporabi spremembe, niso odmerjene, in plačilne transakcije z delnicami z datumom podelitve, ki je enak ali poznejši kot datum, ko podjetje prvič uporabi spremembe. Za neodmerjene plačilne transakcije z delnicami, podeljene pred datumom, ko podjetje prvič uporabi spremembe, mora podjetje ponovno izmeriti obveznost na ta datum in učinek ponovne izmere pripoznati v začetnem zadržanem čistem dobičku (ali drugi sestavini lastniškega kapitala, če je ustrezno) v poročevalskem obdobju, v katerem se spremembe prvič uporabijo.
                           
                        
                              (c)
                           
                           
                              Spremembe 33.E–33.H člena in spremembe 52. člena se uporabljajo za plačilne transakcije z delnicami, ki na datum, ko podjetje prvič uporabi spremembe, niso odmerjene (ali so odmerjene, vendar niso izvršene), in plačilne transakcije z delnicami z datumom podelitve, ki je enak ali poznejši kot datum, ko podjetje prvič uporabi spremembe. Za plačilne transakcije z delnicami (ali njihove sestavine), ki niso odmerjene (ali so odmerjene, vendar niso izvršene) in so bile prej razvrščene kot z denarjem poravnane plačilne transakcije z delnicami, zdaj pa so v skladu s spremembami razvrščene kot poravnane z lastniškim kapitalom, podjetje na datum, ko prvič uporabi spremembe, prerazvrsti knjigovodsko vrednost obveznosti za plačilo z delnicami v lastniški kapital.
                           
                        
            
               
                  59 B
               
               
                  Podjetje lahko ne glede na zahteve iz 59.A člena uporablja spremembe iz 63.D člena za nazaj ob upoštevanju prehodnih določb iz 53.–59. člena tega standarda v skladu z MRS 8 Računovodske usmeritve, spremembe računovodskih ocen in napake, samo če je to možno brez uporabe ugotovitev za nazaj. Če se podjetje odloči za uporabo za nazaj, mora to storiti za vse spremembe, sprejete z Razvrščanjem in merjenjem plačilnih transakcij z delnicami (spremembe MSRP 2).
               
            
         DATUM ZAČETKA VELJAVNOSTI
      
      …
      
               
                  63
               
               
                  Podjetje uporabi naslednje spremembe, ki so bile junija 2009 izdane z dokumentom Z denarjem poravnane plačilne transakcije na podlagi delnic v skupini, za nazaj ob upoštevanju prehodnih določb iz 53.–59. člena v skladu z MRS 8 za letna obdobja, ki se začnejo 1. januarja 2010 ali pozneje:
                  
                              (a)
                           
                           
                              …
                           
                        …
               
            
               
                  63D
               
               
                  Z dokumentom Razvrščanje in merjenje plačilnih transakcij z delnicami (spremembe MSRP 2), izdanim junija 2016, so bili spremenjeni 19. člen, 30.–31. člen, 33. člen, 52. člen in 63. člen ter dodani 33.A–33.H člen, 59.A–59.B člen, 63.D člen in B44.A–B44.C člen in zadevni naslovi. Podjetje začne uporabljati navedene spremembe za letna obdobja, ki se začnejo 1. januarja 2018 ali pozneje. Uporaba pred tem datumom je dovoljena. Če podjetje uporablja te spremembe za zgodnejše obdobje, mora to razkriti.
               
            V Dodatku B se dodajo B44.A–B44.C člen in zadevni naslovi.
      
         Obračunavanje spremembe plačilne transakcije z delnicami, ki spremeni njeno razvrstitev kot poravnano z denarjem v poravnano z lastniškim kapitalom
      
      
               
                  B44A
               
               
                  Če se pogoji z denarjem poravnane plačilne transakcije z delnicami spremenijo tako, da postane z lastniškim kapitalom poravnana plačilna transakcija z delnicami, se transakcija obračunava kot taka od datuma spremembe. Natančneje:
                  
                              (a)
                           
                           
                              Z lastniškim kapitalom poravnana plačilna transakcija z delnicami se meri glede na pošteno vrednost kapitalskih instrumentov, podeljenih na datum spremembe. Z lastniškim kapitalom poravnana plačilna transakcija z delnicami se pripozna v lastniškem kapitalu na datum spremembe v obsegu, v katerem so bili prejeti blago ali storitve.
                           
                        
                              (b)
                           
                           
                              Pripoznanje obveznosti za z denarjem poravnano plačilno transakcijo, ki obstaja na datum spremembe, se na ta datum odpravi.
                           
                        
                              (c)
                           
                           
                              Vsaka razlika med knjigovodsko vrednostjo obveznosti, za katero je bilo pripoznanje odpravljeno, in zneskom lastniškega kapitala, pripoznanim na datum spremembe, se takoj pripozna v poslovnem izidu.
                           
                        
            
               
                  B44.B
               
               
                  Če se odmerna doba zaradi spremembe podaljša ali skrajša, se pri uporabi zahtev iz B44.A člena upošteva spremenjena odmerna doba. Zahteve iz B44.A člena se uporabljajo tudi, če do spremembe pride po odmerni dobi.
               
            
               
                  B44C
               
               
                  Z denarjem poravnana plačilna transakcija z delnicami se lahko prekliče ali poravna (kar ne velja za preklic zaradi odvzema na osnovi neizpolnitve odmernih pogojev). Če so podeljeni kapitalski instrumenti in jih podjetje na datum podelitve opredeli kot nadomestilo za preklicano z denarjem poravnano plačilo z delnicami, mora podjetje uporabiti B44.A člen in B44.B člen.